CELEX: 32019D0970
Language: el
Date: 2019-02-22 00:00:00
Title: Κατ' εξουσιοδότηση απόφαση (ΕΕ) 2019/970 της Επιτροπής, της 22ας Φεβρουαρίου 2019, σχετικά με το εργαλείο με το οποίο οι αιτούντες μπορούν να παρακολουθούν την κατάσταση των αιτήσεών τους και να ελέγχουν την περίοδο ισχύος και την κατάσταση των αδειών ταξιδιού τους, σύμφωνα με το άρθρο 31 του κανονισμού (ΕΕ) 2018/1240 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

13.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 156/15
               
            
         ΚΑΤ' ΕΞΟΥΣΙΟΔΟΤΗΣΗ ΑΠΟΦΑΣΗ (ΕΕ) 2019/970 ΤΗΣ ΕΠΙΤΡΟΠΗΣ
         της 22ας Φεβρουαρίου 2019
         σχετικά με το εργαλείο με το οποίο οι αιτούντες μπορούν να παρακολουθούν την κατάσταση των αιτήσεών τους και να ελέγχουν την περίοδο ισχύος και την κατάσταση των αδειών ταξιδιού τους, σύμφωνα με το άρθρο 31 του κανονισμού (ΕΕ) 2018/1240 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1240 του Ευρωπαϊκού Κοινοβουλίου και του Συμβουλίου, της 12ης Σεπτεμβρίου 2018, για τη θέσπιση Ευρωπαϊκού Συστήματος Πληροφοριών και Αδειοδότησης Ταξιδιού (ETIAS), καθώς και για την τροποποίηση των κανονισμών (ΕΕ) αριθ. 1077/2011, (ΕΕ) αριθ. 515/2014, (ΕΕ) 2016/399, (ΕΕ) 2016/1624 και (ΕΕ) 2017/2226 (1), και ιδίως το άρθρο 31,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2018/1240 θέσπισε ένα ευρωπαϊκό σύστημα πληροφοριών και άδειας ταξιδιού (ETIAS) ως ένα σύστημα για τους υπηκόους τρίτων χωρών που δεν υποχρεούνται να διαθέτουν θεώρηση για να διέλθουν τα εξωτερικά σύνορα. Ο εν λόγω κανονισμός καθόρισε τις προϋποθέσεις και τις διαδικασίες για την έκδοση της αδείας ή την απόρριψη αίτησης για άδεια ταξιδιού.
                  
               
                     (2)
                  
                  
                     Οι αιτούντες άδεια ταξιδίου ETIAS, οι κάτοχοι άδειας ταξιδίου, τα πρόσωπα των οποίων η άδεια ταξιδίου απορρίφθηκε, ανακλήθηκε ή ακυρώθηκε ή τα πρόσωπα των οποίων η άδεια ταξιδίου ETIAS έχει λήξει και έχουν δώσει τη συγκατάθεσή τους για τη διατήρηση των δεδομένων τους σύμφωνα με το άρθρο 54 παράγραφος 2 του κανονισμού (ΕΕ) 2018/1240 (εφεξής «ο αιτών»), θα πρέπει να είναι σε θέση να επαληθεύουν την κατάσταση της αίτησής τους και να ελέγχουν την περίοδο ισχύος και το καθεστώς της αδείας ταξιδιού τους.
                  
               
                     (3)
                  
                  
                     Η παρούσα απόφαση θα πρέπει να καθορίσει τους όρους υπό τους οποίους οι αιτούντες μπορούν να επαληθεύουν την κατάσταση των αιτήσεών τους και να ελέγχουν την περίοδο ισχύος και το καθεστώς της αδείας ταξιδιού χρησιμοποιώντας ειδικό εργαλείο.
                  
               
                     (4)
                  
                  
                     Το εργαλείο επαλήθευσης θα πρέπει να είναι προσβάσιμο μέσω του ειδικού δημόσιου δικτυακού τόπου, της εφαρμογής για φορητές συσκευές και μέσω ασφαλούς σύνδεσης. Η εν λόγω σύνδεση με το εργαλείο επαλήθευσης θα πρέπει να αποστέλλεται στο ηλεκτρονικό ταχυδρομείο του αιτούντα όταν ο αυτός ενημερώνεται σχετικά με την υποβολή της αίτησης ή την έκδοση, την ανάκληση ή την ακύρωση αδείας ταξιδιού σύμφωνα με το άρθρο 19 παράγραφος 5, το άρθρο 38 παράγραφος 1 στοιχείο α), το άρθρο 42 στοιχείο α) και το άρθρο 44 παράγραφος 6 στοιχείο α) του κανονισμού (ΕΕ) 2018/1240.
                  
               
                     (5)
                  
                  
                     Το εργαλείο επαλήθευσης θα πρέπει να παρέχει τη δυνατότητα επιβεβαίωσης της ταυτότητας του αιτούντος. Ως εκ τούτου, είναι αναγκαίο να καθοριστούν απαιτήσεις επαλήθευσης της ταυτότητας για την πρόσβαση στο εργαλείο επαλήθευσης. Οι αιτούντες θα πρέπει να υποβάλλουν τα δεδομένα προκειμένου να επαληθεύουν την ταυτότητά τους. Είναι επίσης αναγκαίο να καθοριστούν τα αποτελέσματα του εργαλείου επαλήθευσης που επιτρέπουν στους αιτούντες να επαληθεύουν την κατάσταση της αίτησής τους και να ελέγχουν την περίοδο ισχύος και την κατάσταση των αδειών ταξιδιού τους.
                  
               
                     (6)
                  
                  
                     Οι δίαυλοι επικοινωνίας του εργαλείου επαλήθευσης με το κεντρικό σύστημα ETIAS θα πρέπει να καθοριστούν. Επιπλέον, θα πρέπει να καθοριστούν ο μορφότυπος των μηνυμάτων, τα πρότυπα και τα πρωτόκολλα, καθώς και οι απαιτήσεις ασφαλείας.
                  
               
                     (7)
                  
                  
                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετείχε στην έκδοση του κανονισμού (ΕΕ) 2017/2226 του Ευρωπαϊκού Κοινοβουλίου και του Συμβουλίου (2) και δεν δεσμεύεται από αυτόν ούτε υπόκειται στην εφαρμογή του. Ωστόσο, επειδή ο κανονισμός (ΕΕ) 2018/1240 βασίζεται στο κεκτημένο του Σένγκεν, η Δανία κοινοποίησε στις 21 Δεκεμβρίου 2018, σύμφωνα με το άρθρο 4 του εν λόγω πρωτοκόλλου, την απόφασή της να εφαρμόζει τον κανονισμό (ΕΕ) 2018/1240 στο εθνικό της δίκαιο.
                  
               
                     (8)
                  
                  
                     Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου (3)· ως εκ τούτου, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
                  
               
                     (9)
                  
                  
                     Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία σύμφωνα με την απόφαση 2002/192/ΕΚ του Συμβουλίου (4)· ως εκ τούτου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν, ούτε υπόκειται στην εφαρμογή της.
                  
               
                     (10)
                  
                  
                     Όσον αφορά την Ισλανδία και τη Νορβηγία, η παρούσα απόφαση συνιστά ανάπτυξη των διατάξεων του κεκτημένου του Σένγκεν κατά την έννοια της συμφωνίας που έχουν συνάψει το Συμβούλιο της Ευρωπαϊκής Ένωσης, η Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών με την υλοποίηση, την εφαρμογή και την ανάπτυξη του κεκτημένου του Σένγκεν (5), οι οποίες εμπίπτουν στον τομέα του άρθρου 1 στοιχείο Α της απόφασης 1999/437/ΕΚ του Συμβουλίου (6).
                  
               
                     (11)
                  
                  
                     Όσον αφορά την Ελβετία, η παρούσα απόφαση συνιστά ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (7), οι οποίες διατάξεις εμπίπτουν στον τομέα που αναφέρεται στο άρθρο 1 στοιχείο Α της απόφασης 1999/437/ΕΚ, σε συνδυασμό με το άρθρο 3 της απόφασης 2008/146/ΕΚ του Συμβουλίου (8).
                  
               
                     (12)
                  
                  
                     Όσον αφορά το Λιχτενστάιν, η παρούσα απόφαση συνιστά ανάπτυξη των διατάξεων του κεκτημένου Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (9), οι οποίες διατάξεις εμπίπτουν στον τομέα στον οποίο αναφέρεται το άρθρο 1 στοιχείο Α της απόφασης 1999/437/ΕΚ σε συνδυασμό με το άρθρο 3 της απόφασης 2011/350/ΕΕ του Συμβουλίου (10).
                  
               
                     (13)
                  
                  
                     Ο Ευρωπαίος Επόπτης Προστασίας Δεδομένων κλήθηκε να γνωμοδοτήσει στις 28 Ιανουαρίου 2019 και εξέδωσε τη γνωμοδότησή του στις 8 Φεβρουαρίου 2019,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Πρόσβαση στο εργαλείο επαλήθευσης
            
               1.   Οι αιτούντες άδεια ταξιδίου ETIAS, οι κάτοχοι άδειας ταξιδίου, τα πρόσωπα των οποίων η άδεια ταξιδίου απορρίφθηκε, ανακλήθηκε ή ακυρώθηκε ή τα πρόσωπα των οποίων η άδεια ταξιδίου ETIAS έχει λήξει και έχουν δώσει τη συγκατάθεσή τους για τη διατήρηση των δεδομένων τους σύμφωνα με το άρθρο 54 παράγραφος 2 του κανονισμού (ΕΕ) 2018/1240 (εφεξής «ο αιτών»), θα πρέπει να έχουν πρόσβαση στο εργαλείο επαλήθευσης.
            
            
               2.   Το εργαλείο επαλήθευσης είναι προσβάσιμο μέσω:
               
                           α)
                        
                        
                           του ειδικού δημόσιου δικτυακού τόπου·
                        
                     
                           β)
                        
                        
                           της εφαρμογής για φορητές συσκευές που αναφέρεται στο άρθρο 16 του κανονισμού (ΕΕ) 2018/1240·
                        
                     
                           γ)
                        
                        
                           σύνδεσης που παρέχεται μέσω της υπηρεσίας ηλεκτρονικού ταχυδρομείου του ETIAS που αναφέρεται στο άρθρο 6 παράγραφος 2 στοιχείο στ) του κανονισμού (ΕΕ) 2018/1240. Η σύνδεση αυτή αποστέλλεται με την ενημέρωση του αιτούντα σχετικά με την υποβολή της αίτησης ή την έκδοση, την ανάκληση ή την ακύρωση αδείας ταξιδιού σύμφωνα με το άρθρο 19 παράγραφος 5, το άρθρο 38 παράγραφος 1 στοιχείο α), το άρθρο 42 στοιχείο α) και το άρθρο 44 παράγραφος 6 στοιχείο α) του κανονισμού (ΕΕ) 2018/1240.
                        
                     
         
         
            Άρθρο 2
            Η επαλήθευση της ταυτότητας με δύο παράγοντες που απαιτείται για την πρόσβαση στο εργαλείο επαλήθευσης
            
               1.   Για τη σύνδεση με το εργαλείο επαλήθευσης, γίνεται επαλήθευση της ταυτότητας μέσω δύο παραγόντων.
            
            
               2.   Η πρώτη επαλήθευση ταυτότητας συνίσταται στην εισαγωγή των ακόλουθων δεδομένων:
               
                           α)
                        
                        
                           αριθμός ταξιδιωτικού εγγράφου·
                        
                     
                           β)
                        
                        
                           χώρα έκδοσης του ταξιδιωτικού εγγράφου που επιλέγεται από έναν προκαθορισμένο κατάλογο·
                        
                     
                           γ)
                        
                        
                           διεύθυνση ηλεκτρονικού ταχυδρομείου.
                        
                     
            
               3.   Τα στοιχεία που υποβάλλει ο αιτών πρέπει να είναι τα ίδια με εκείνα που έχει παράσχει στο έντυπο της αίτησης.
            
            
               4.   Η δεύτερη επαλήθευση ταυτότητας συνίσταται σε έναν μοναδικό κωδικό που εισάγεται στο εργαλείο επαλήθευσης για την επιβεβαίωση της επαλήθευσης ταυτότητας.
            
            
               5.   Κατά την υποβολή των πληροφοριών που αναφέρονται στην παράγραφο 2, δημιουργείται αυτομάτως ένας μοναδικός κωδικός ο οποίος διαβιβάζεται στον αιτούντα μέσω της υπηρεσίας ηλεκτρονικού ταχυδρομείου που αναφέρεται στο άρθρο 6 παράγραφος 2 στοιχείο στ) του κανονισμού (ΕΕ) 2018/1240.
            
            
               6.   Ο μοναδικός κωδικός λήγει μετά από σύντομο χρονικό διάστημα. Η αποστολή ενός νέου μοναδικού κωδικού ακυρώνει τους μοναδικούς κωδικούς που είχαν αποσταλεί προηγουμένως στον ίδιο αιτούντα.
            
            
               7.   Ο μοναδικός κωδικός αποστέλλεται στην ίδια ηλεκτρονική διεύθυνση που παρέχεται στην υποβληθείσα αίτηση.
            
            
               8.   Ο μοναδικός κωδικός μπορεί να χρησιμοποιείται μόνο μία φορά.
            
         
         
            Άρθρο 3
            Αποτελέσματα του εργαλείου επαλήθευσης
            
               1.   Κατόπιν επαλήθευσης της ταυτότητας για την πρόσβαση στο εργαλείο, οι αιτούντες μπορούν να δουν την κατάσταση των αιτήσεων των αδειών ταξιδιού που συνδέονται με τον αριθμό του ταξιδιωτικού τους εγγράφου.
            
            
               2.   Το εργαλείο επαλήθευσης παρέχει μία από τις ακόλουθες κατηγορίες χαρακτηρισμού για κάθε αίτηση ή άδεια ταξιδιού που συνδέεται με τον αριθμό του ταξιδιωτικού εγγράφου:
               
                           α)
                        
                        
                           «υποβλήθηκε»·
                        
                     
                           β)
                        
                        
                           «έγκυρη»·
                        
                     
                           γ)
                        
                        
                           «απορρίφθηκε»·
                        
                     
                           δ)
                        
                        
                           «ακυρώθηκε»·
                        
                     
                           ε)
                        
                        
                           «ανακλήθηκε»·
                        
                     
                           στ)
                        
                        
                           «έληξε».
                        
                     
            
               3.   Για όλες τις έγκυρες άδειες ταξιδιού, το εργαλείο επαλήθευσης παρέχει την ημερομηνία λήξης της περιόδου ισχύος της αδείας ταξιδιού.
            
            
               4.   Σε περίπτωση περιορισμένης εδαφικής ισχύος, ο αιτών ενημερώνεται σχετικά με το κράτος μέλος ή τα κράτη μέλη για τα οποία η άδεια ταξιδιού είναι έγκυρη. Οι εν λόγω πληροφορίες πρέπει να αναρτώνται σε εμφανές σημείο του εργαλείου.
            
            
               5.   Το εργαλείο επαλήθευσης περιέχει δήλωση αποποίησης ευθύνης που επισημαίνει ότι μια έγκυρη άδεια ταξιδιού δεν παρέχει αυτόματο δικαίωμα εισόδου ή διαμονής, όπως ορίζεται στο άρθρο 36 παράγραφος 6 του κανονισμού (ΕΕ) 2018/1240. Η εν λόγω δήλωση αποποίησης ευθύνης καλεί επίσης τους αιτούντες να συμβουλευθούν τη διαδικτυακή υπηρεσία του συστήματος εισόδου/εξόδου (ΣΕΕ) που αναφέρεται στο άρθρο 13 του κανονισμού (ΕΕ) 2017/2226, η οποία πρέπει να αναφέρεται ευκρινώς, προκειμένου να συγκεντρώσουν περαιτέρω πληροφορίες σχετικά με την εναπομένουσα περίοδο επιτρεπόμενης παραμονής.
            
         
         
            Άρθρο 4
            Απαιτήσεις σχετικά με την εξαγωγή των δεδομένων
            
               1.   Το εργαλείο επαλήθευσης χρησιμοποιεί χωριστή βάση δεδομένων μόνο για ανάγνωση, η οποία επικαιροποιείται μέσα σε λίγα λεπτά μέσω μονόδρομης εξαγωγής του ελάχιστου υποσυνόλου αποθηκευμένων στο ETIAS δεδομένων που απαιτούνται για την εφαρμογή των διατάξεων των άρθρων 2 και 3 της παρούσας απόφασης.
            
            
               2.   Ο eu-LISA είναι αρμόδιος για την ασφάλεια του εργαλείου επαλήθευσης, για την ασφάλεια των δεδομένων προσωπικού χαρακτήρα που περιέχει και για τη διαδικασία εξαγωγής των δεδομένων προσωπικού χαρακτήρα στη χωριστή βάση δεδομένων μόνο για ανάγνωση.
            
         
         
            Άρθρο 5
            Μορφότυπος μηνύματος, πρότυπα και πρωτόκολλα
            Ο μορφότυπος μηνύματος και τα πρωτόκολλα που θα εφαρμόζονται περιλαμβάνονται στις τεχνικές προδιαγραφές που αναφέρονται στο άρθρο 73 παράγραφος 3 του κανονισμού (ΕΕ) 2018/1240.
         
         
            Άρθρο 6
            Ειδικές παρατηρήσεις ασφάλειας
            
               1.   Το εργαλείο επαλήθευσης σχεδιάζεται και εφαρμόζεται με τρόπο που διασφαλίζει την εμπιστευτικότητα, την ακεραιότητα και τη διαθεσιμότητα των δεδομένων που υφίστανται επεξεργασία, και εγγυάται τη μη άρνηση αναγνώρισης των συναλλαγών. Η τεχνική και οργανωτική εφαρμογή του πληροί τις απαιτήσεις του σχεδίου ασφαλείας ETIAS που αναφέρεται στο άρθρο 59 παράγραφος 3 του κανονισμού (ΕΕ) 2018/1240 και των κανόνων περί προστασίας των δεδομένων και ασφάλειας που ισχύουν για το δημόσιο δικτυακό τόπο και την εφαρμογή για φορητές συσκευές που αναφέρονται στο άρθρο 16 παράγραφος 10 του κανονισμού (ΕΕ) 2018/1240.
            
            
               2.   Το εργαλείο επαλήθευσης σχεδιάζεται κατά τρόπο που αποκλείει την παράνομη πρόσβαση σε αυτό. Για τον σκοπό αυτό, το εργαλείο επαλήθευσης περιορίζει τον αριθμό των προσπαθειών πρόσβασης στο εργαλείο με το ίδιο ταξιδιωτικό έγγραφο και μοναδικό κωδικό. Το εργαλείο περιλαμβάνει επίσης μέτρα για την προστασία από μη ανθρώπινη συμπεριφορά.
            
            
               3.   Το εργαλείο επαλήθευσης περιλαμβάνει επίσης μέτρα εξωχρονισμού ύστερα από μερικά λεπτά αδράνειας.
            
            
               4.   Πρόσθετες λεπτομέρειες σχετικά με την εμπιστευτικότητα, την ακεραιότητα και τη διαθεσιμότητα των δεδομένων που υφίστανται επεξεργασία υποβάλλονται σε τεχνικές προδιαγραφές που αναφέρονται στο άρθρο 73 παράγραφος 3 του κανονισμού (ΕΕ) 2018/1240.
            
         
         
            Άρθρο 7
            Αρχεία
            
               1.   Το εργαλείο επαλήθευσης τηρεί αρχεία καταγραφής δραστηριοτήτων, στα οποία περιλαμβάνονται:
               
                           α)
                        
                        
                           δεδομένα επαλήθευσης της ταυτότητας, ακόμη και αν η επαλήθευση της ταυτότητας ήταν επιτυχής ή όχι·
                        
                     
                           β)
                        
                        
                           ημερομηνία και ώρα της πρόσβασης.
                        
                     
            
               2.   Τα αρχεία δραστηριοτήτων του εργαλείου αντιγράφονται στο κεντρικό σύστημα. Αποθηκεύονται για περίοδο το πολύ ενός έτους μετά τη λήξη της περιόδου διατήρησης του φακέλου αίτησης, εφόσον δεν είναι αναγκαία για διαδικασίες ελέγχου που έχουν ήδη κινηθεί. Μετά την εν λόγω περίοδο, διαγράφονται αυτομάτως.
               Τα εν λόγω αρχεία μπορούν να χρησιμοποιούνται μόνο για τους λόγους του άρθρου 69 παράγραφος 4 του κανονισμού (ΕΕ) 2018/1240.
            
         
         
            Άρθρο 8
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 22 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 236 της 19.9.2018, σ. 1.
         
            (2)  Κανονισμός (ΕΕ) 2017/2226 του Ευρωπαϊκού Κοινοβουλίου και του Συμβουλίου, της 30ής Νοεμβρίου 2017, σχετικά με τη θέσπιση συστήματος εισόδου/εξόδου (ΣΕΕ) για την καταχώριση δεδομένων εισόδου και εξόδου και δεδομένων άρνησης εισόδου των υπηκόων τρίτων χωρών που διέρχονται τα εξωτερικά σύνορα των κρατών μελών, τον καθορισμό των όρων πρόσβασης στο ΣΕΕ για σκοπούς επιβολής του νόμου και την τροποποίηση της σύμβασης εφαρμογής της Συμφωνίας του Σένγκεν και των κανονισμών (ΕΚ) αριθ. 767/2008 και (ΕΕ) αριθ. 1077/2011 (ΕΕ L 327 της 9.12.2017, σ. 20).
         
            (3)  Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).
         
            (4)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
         
            (5)  ΕΕ L 176 της 10.7.1999, σ. 36.
         
            (6)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
         
            (7)  ΕΕ L 53 της 27.2.2008, σ. 52.
         
            (8)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
         
            (9)  ΕΕ L 160 της 18.6.2011, σ. 21.
         
            (10)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).